উত্তর-পূর্বে ৩ দিন থাকলেও মণিপুরে যাবেন না অমিত শাহ

ওয়েব ডেস্ক: তিন দিনের সফরে উত্তর-পূর্ব ভারতে (North-East India) যাচ্ছেন কেন্দ্রীয় স্বরাষ্ট্রমন্ত্রী অমিত শাহ (Amit Shah)। তবে মণিপুর (Manipur) তাঁর সফরসূচিতে নেই। উত্তর-পূর্ব ভারতের একাধিক রাজ্যে গেলেও এবার মণিপুরে যাচ্ছেন না শাহ। এই বিষয়টি নিয়ে ইতিমধ্যেই কেন্দ্র সরকারকে কটাক্ষ করেছে বিরোধী শিবির।

জানা গিয়েছে, আসন্ন সফরে স্বরাষ্ট্রমন্ত্রী মূলত অসম ও মিজোরাম সফর করবেন। শুক্রবার রাতে তিনি অসমের জোরহাটে পৌঁছবেন। সেখান থেকে গোলাঘাট জেলার দেড়গাঁওয়ে গিয়ে লাচিত বারফুকান পুলিশ ব্যারাকে রাত্রিযাপন করবেন শাহ। শনিবার সকালে শাহ ব্যারাকের একটি অংশের উদ্বোধন করবেন এবং দ্বিতীয় দফার সংস্কারের শিলান্যাস করবেন।

আরও পড়ুন: ১০০ টাকা ও ২০০ টাকার নোট নিয়ে বড় সিদ্ধান্ত রিজার্ভ ব্যাঙ্কের

এরপর মিজোরামের রাজধানী আইজলের নিকটবর্তী জোখাওসাংয়ে যাবেন স্বরাষ্ট্রমন্ত্রী। সেখানে অসম রাইফেলসের স্থানান্তর প্রক্রিয়া চলছে। এক অনুষ্ঠানে যোগ দেওয়ার পর তিনি অসমে ফিরে আসবেন। এরপর রবিবার সকালে কোকরাঝাড়ের দটমায় বোরো ছাত্র সংগঠনের ৫৭তম বার্ষিক সম্মেলনে উপস্থিত থাকবেন শাহ। সম্মেলনে অসমের মুখ্যমন্ত্রী হিমন্ত বিশ্বশর্মাও থাকবেন।

রবিবার বিকেলে গুয়াহাটিতে ফিরে উত্তর-পূর্ব ভারতের মুখ্যমন্ত্রীদের সঙ্গে বৈঠক করবেন অমিত শাহ। এরপর রাতেই তিনি দিল্লি ফিরে যাবেন। তবে এই সফরে মণিপুরের কোনও উল্লেখ না থাকায় রাজনৈতিক মহলে ব্যাপক প্রতিক্রিয়া সৃষ্টি হয়েছে।